คลังเซ็งไอซีทีเข้าเกียร์ว่างลุยค่าเสียหาย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — คลังอึ้งการเมืองในไอซีทีอืดอาด ไม่เดินหน้าค่าเสียหายตามคำตัดสินศาลฎีกาฯ
แหล่งข่าวจากกระทรวงการคลัง เปิดเผยว่า ขณะนี้ยังไม่มีความคืบหน้าจากกระทรวงเทคโนโลยีสารสนเทศและการสื่อสาร (ไอซีที) ในการฟ้องร้องเรียกค่าเสียหายจากการแก้ไขสัมปทานระบบโทรคมนาคม ตามคำตัดสินยึดทรัพย์ พ.ต.ท.ทักษิณ ชินวัตร อดีตนายกรัฐมนตรี ของศาลฎีกาแผนกคดีอาญาของผู้ดำรงตำแหน่งทางการเมือง
“ฝ่ายการเมืองภายในกระทรวงไอซีทีมีการส่งสัญญาณให้ชะลอการดำเนินการออกไป เนื่องจากสถานการณ์การเมืองในขณะนี้ไม่อยู่ในภาวะปกติ” แหล่งข่าวเปิดเผย
ก่อนหน้านี้ พ.ต.อ.สุชาติ วงศ์อนันต์ชัย ผู้ตรวจราชการกระทรวงไอซีที กล่าวว่า ยังไม่สามารถสรุปตัวเลขมูลค่าความเสียหายที่ชัดเจนได้ โดยขอเลื่อนกรอบเวลาทำงานออกไปอีก 15 วัน จากเดิมกำหนดให้หน่วยงานรัฐคู่สัญญาที่เกี่ยวข้องนำเสนอข้อมูลภายในวันที่ 3 เม.ย.นี้ 
ทั้งนี้ พ.ต.อ.สุชาติ กล่าวว่า คณะกรรมการดำเนินการไปได้แล้วกว่า 95% รอแค่ตัวเลขความเสียหายจากทีโอทีเท่านั้น
สำหรับความรับผิดชอบการแก้ไขสัญญา ขณะนี้คณะกรรมการป้องกันและปราบปรามการทุจริตแห่งชาติ (ป.ป.ช.) ได้สอบสวนความผิดทางอาญาอยู่ หากมีการทุจริตเกิดขึ้นก็ต้องฟ้องร้องทางอาญา และความผิดทางแพ่งก็จะตามไปโดยอัตโนมัติ 
แหล่งข่าวเปิดเผยอีกว่า ขณะนี้กรณีทุจริตที่มีความชัดเจนจากคำตัดสินของศาลฎีกาฯ คือกรณีของดาวเทียมไทยคม ส่วนกรณีของการแก้ไขสัมปทานมือถือของบริษัท เอไอเอส นั้นยังมีการตีความกันอยู่เรื่องของความเสียหาย